Document ID: 32011R0123
Publication Date: 2011-02-11

Title and Content:
NARIADENIE KOMISIE (EÚ) č. 123/2011
z 11. februára 2011,
ktorým sa stanovujú predajné ceny Únie za rybárske výrobky uvedené v prílohe II k nariadeniu Rady (ES) č. 104/2000 na rybársky rok 2011
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 25 ods. 1 a 6,
keďže:
(1)
Predajné ceny Únie treba stanoviť pre každý z výrobkov uvedených v prílohe II k nariadeniu (ES) č. 104/2000 pred začiatkom rybárskeho roka na úrovni najmenej 70 % a najviac 90 % orientačnej ceny.
(2)
V nariadení Rady (EÚ) č. 1258/2010 (2) sa stanovujú orientačné ceny všetkých príslušných výrobkov na rybársky rok 2011.
(3)
Trhové ceny sa značne odlišujú v závislosti od druhu a od toho, ako sa výrobky prezentujú, najmä v prípade kalmára a merlúzy.
(4)
Pre rozličné druhy a prezentácie zmrazených výrobkov vyložených v Únii by sa preto mali stanoviť rozličné konverzné faktory, aby sa stanovila cenová hladina, na základe ktorej sa stanovujú intervenčné opatrenia ustanovené v článku 25 ods. 2 nariadenia (ES) č. 104/2000.
(5)
Toto nariadenie by sa malo uplatňovať so spätnou platnosťou od 1. januára 2011, aby sa nebránilo fungovaniu intervenčného systému v roku 2011.
(6)
Opatrenia stanovené v tomto nariadení sú v súlade so stanoviskom Riadiaceho výboru pre rybárske výrobky,
PRIJALA TOTO NARIADENIE:
Článok 1
Predajné ceny Únie podľa článku 25 ods. 1 nariadenia (ES) č. 104/2000 platné počas rybárskeho roku 2011 pre výrobky uvedené v prílohe II k uvedenému nariadeniu, ako aj prezentácie a konverzné faktory, ktoré sa na ne vzťahujú, sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. februára 2011

Classification:
Level 1 Topics: 100148
100156
Level 2 Topics: 100207
100252
Level 3 Topics: 2489
2639
2656
3544
2476
All Topics: 1025
2437
2455
2638
2649